MESTNA OBČINA KOPER

Župan, g. Aleš Bržan

Organizatorji, izvajalci in udeleženci spominske slovesnosti ob stoletnici rojstva primorskega junaka in narodnega heroja Janka Premrla Vojka (glej seznam s podpisi) predlagamo Mestni občini Koper, ustanoviteljici Osnovne šole Koper, da šolo, naslednico Osnovne šole Janka Premrla Vojka in Osnovne šole Pinka Tomažiča poimenuje po obeh narodnih herojih: Osnovna šola herojev Janka Premrla Vojka in Pinka Tomažiča.

Menimo, da se je Mestna občina Koper ob sprejemanju sklepa o ustanovitvi združene mestne šole prenagljeno odločila, da v imenu šole ne bo ohranila imen njenih predhodnic. S tem se je na simbolni ravni odrekla eni od oblik priznavanja pomena protifašističnega in naradnoosvobodilnega boja za pripadnost Primorske Sloveniji in sedanji status občine v njej. Zanemarjen je bil prispevek obeh predhodnic sedanje šole k raziskovanju življenja in dela obeh narodnih herojev ter k zavedanju o njunem pomenu ne le med mladimi, temveč tudi v širši javnosti. Nenazadnje je bila z novim imenom prekinjena, izbrisana, tradicija šol, ki sta v času naglega razvoja mesta predstavljali temelj njegovega vzgojno-izobraževalnega sistema, prispevali tudi k ustvarjanju kadrovskih pogojev za izboljšanje kakovosti izobraževanja v občini, v Slovenski Istri in širše na Primorskem. S predlaganim poimenovanjem nastale škode žal ni več mogoče popraviti, mogoče je zgolj preprečiti popoln izbris spomina na oba heroja in na šoli, ki sta nosili njuni imeni, v zavesti prihajajočih generacij.

Občinski združenji protifašistov, borcev za ohranjanje tradicij narodnoosvobodilnega boja ter Veteranov Ankaran in Koper pozivamo, da spremljata odziv na ta predlog in po svojih močeh prispevata k njegovi uresničitvi.

V Ankaranu, 30. junija 2021